Diari Oficial de la Generalitat Valenciana


Sumari del DOGV 7292, del 10-06-2014 (2014/5231)

ORDE 12/2014, de 30 de maig, de la Conselleria de Presidència i Agricultura, Pesca, Alimentació i Aigua, per la qual establix el procediment de concessió i pagament de les ajudes destinades a les agrupacions de defensa sanitària ramaderes, convoca les ajudes per a l'exercici 2014 i aprova determinats programes sanitaris voluntaris en el marc de les agrupacions de defensa sanitària ramadera.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7292

Data del DOGV
:   10-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5231


Data del document
:   30-05-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 12/2014, de 30 de maig, de la Conselleria de Presidència i Agricultura, Pesca, Alimentació i Aigua, per la qual establix el procediment de concessió i pagament de les ajudes destinades a les agrupacions de defensa sanitària ramaderes, convoca les ajudes per a l'exercici 2014 i aprova determinats programes sanitaris voluntaris en el marc de les agrupacions de defensa sanitària ramadera. [2014/5231]  
L'Orde d'11 de maig de 1990 de la Conselleria d'Agricultura i Pesca regula la concessió del títol d'agrupació de defensa sanitària en el territori de la Comunitat Valenciana.  
La Llei 6/2003, de 4 de març, de la Generalitat, de Ramaderia de la Comunitat Valenciana, establix en l'article 84 que les agrupacions de defensa sanitària tindran prioritat en l'accés a les subvencions públiques de la Generalitat que s'establisquen per al desplegament de programes sanitaris que tinguen per objecte reduir la incidència o prevalença de les malalties del bestiar, o per a la implantació de xarxes de vigilància epidemiològica.  
D'altra banda, el Reial Decret 784/2009, de 30 d'abril, que establix les bases reguladores de les subvencions estatals destinades a les agrupacions de defensa sanitària ramaderes (d'ara en avant, ADSR), de caràcter bàsic, regula les ajudes públiques als programes sanitaris d'estes agrupacions.  
L'aparició d'este marc normatiu nacional va fer necessària la publicació de l'Orde de 5 d'octubre de 2009, de la Conselleria d'Agricultura, Pesca i Alimentació, per la qual establix el procediment de concessió i pagament de les ajudes destinades a les agrupacions de defensa sanitària ramaderes, amb el propòsit de no perdre la possibilitat d'accedir al cofinançament d'estes ajudes amb fons procedents dels pressupostos generals de l'Estat.  
L'òptim estatus sanitari aconseguit per la cabanya ramadera de la Comunitat Valenciana, fruit de la labor i esforç realitzat per les agrupacions de defensa sanitària, ha de servir com a referència a la Conselleria de Presidència i Agricultura, Pesca, Alimentació i Aigua per a fixar-se nous objectius, més enllà del mer manteniment del nivell sanitari de les explotacions ramaderes, intentant completar els programes sanitaris que actualment es despleguen, amb nous plans de lluita i eradicació de certes malalties que puguen suposar un fre econòmic en la producció ramadera de la nostra comunitat.  
Sorgix, per tant, la necessitat d'elaborar una nova redacció de les ajudes destinades a les ADSR, dotant-les d'un nou enfocament dirigit no sols a l'establiment de subvencions encaminades a cobrir els gastos veterinaris pel compliment del programa anual zoosanitari corresponent a cada convocatòria, sinó complementant-les amb ajudes dirigides a l'execució d'altres programes sanitaris contra certes malalties que puguen suposar un fre econòmic per a les explotacions ramaderes de la nostra comunitat. Per a això, prèviament, hauran d'aprovar-se, els programes sanitaris de caràcter voluntari que els titulars de les explotacions ramaderes podran dur a terme amb caràcter voluntari en el marc de les ADSR.  
Les ajudes previstes en esta disposició s'ajusten al que disposa el Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001, i en particular l'article 10 (DOUE 358, 16.12.2006).  
  
Les ajudes previstes en la present disposició han sigut comunicades a la Comissió Europea, la qual els va assignar el número d'identificació d'ajuda estatal XA 135/2009, amb un termini de vigència fins al 31.12.2013; no obstant això, este règim d'ajuda continuarà estant exempt de notificació durant un període de sis mesos a partir de la data d'expiració, com establix l'article 23 del Reglament (CE) 1857/2006 de la Comissió.  
Per això, fent ús de les facultats que em conferixen l'article 28 de la Llei 5/1983, de 30 de desembre, del Consell, i l'article 47.3 del text refós de la Llei de la Hisenda Pública de la Generalitat, una vegada s'ha concedit audiència a les organitzacions professionals agràries i han emés els informes preceptius la Direcció General de Projectes i Fons Europeus de la Conselleria d'Hisenda i Administració Pública, l'Advocacia de la Generalitat i la Intervenció Delegada en la Conselleria de Presidència i Agricultura, Pesca, Alimentació i Aigua, i a proposta del director general de Producció Agrària i Ramaderia,  
  
ORDENE  
  
Article 1. Objecte  
L'objecte d'esta orde és:  
- Establir el procediment de concessió i pagament de les ajudes destinades a la compensació dels costos de les actuacions de prevenció, control, lluita o eradicació de malalties dels animals incloses en programes sanitaris i que fan les ADSR. Estos programes tindran per objecte millorar el nivell sanitari de les explotacions ramaderes en termes generals i la prevenció i eradicació de certes malalties dels animals de forma específica.  
- Aprovar els programes d'actuació que establix l'annex I d'esta orde. Els programes seran de caràcter voluntari i hauran de dur-se a terme en el marc d'una ADSR.  
  
Article 2. Beneficiaris i requisits  
Els beneficiaris d'estes ajudes són les ADSR que estiguen oficialment reconegudes per la Comunitat Valenciana i que estiguen inscrites en el registre nacional d'agrupacions de defensa sanitària ramaderes abans que finalitze el termini de presentació de sol·licituds.  
Les ADSR hauran d'estar integrades per explotacions de productors ramaders en activitat que tinguen els requisits següents:  
- Que tinguen la condició de pimes d'acord amb l'Annex I del Reglament (CE) 800/2008, de la Comissió, de 6 d'agost de 2008, pel qual declara determinades categories d'ajuda compatibles amb el mercat comú en aplicació dels articles 87 i 88 del Tractat.  
  
- Que les xicotetes i mitjanes explotacions ramaderes estiguen al corrent de les obligacions tributàries i amb la Seguretat Social, i també complir la resta dels requisits previstos en l'article 13 de la Llei 38/2003, de 17 de novembre, General de Subvencions.  
Atés que els beneficiaris finals d'estes ajudes són les xicotetes i mitjanes explotacions ramaderes integrades en una ADSR, estes hauran de comprometre's a dur a terme les activitats objecte de la subvenció.  
  
  
Article 3. Actuacions subvencionables  
Es podran auxiliar les activitats esmentades en l'article 4 del Reial Decret 784/2009 desplegades durant el període previst en cada convocatòria i sempre després de la presentació de la sol·licitud, amb les consideracions particulars següents:  
- Actuacions professionals realitzades pels veterinaris de les ADSR descrites en els annexos I i II del Pla Anual Zoosanitari establit per a l'exercici corresponent a cada convocatòria. Estes actuacions hauran de ser dutes a terme en totes les explotacions ramaderes integrants de l'ADSR.  
- Actuacions professionals realitzades pels veterinaris de les ADSR descrites en l'annex I d'esta orde. En el cas del programa de control de la tuberculosi en explotacions de caprí lleter, totes les explotacions ramaderes d'esta espècie i aptitud, integrants de l'ADSR hauran de participar en la seua execució. Per a la resta de programes voluntaris, serà suficient amb la participació d'aquelles explotacions integrants de les ADSR que disposen conjuntament de com a mínim, el 50 % de les UGM totals de l'ADSR.  
  
Article 4. Gastos subvencionables  
Tindran la consideració de gastos subvencionables els derivats de:  
- Honoraris veterinaris. Només s'admetran els gastos facturats a nom de l'ADSR pel veterinari encarregat de la direcció tècnica de l'ADSR o per persones jurídiques en què ell participe com a soci o faça la seua activitat per mitjà d'un contracte laboral, per al compliment del PAZ en vigor per a l'anualitat objecte de la convocatòria.  
- L'adquisició de vacunes i biocides utilitzades en el marc d'execució del Pla Anual Zoosanitari o en els programes voluntaris arreplegats en l'annex I d'esta orde. Només s'admetran factures a nom de l'ADSR.  
  
  
Article 5. Quantia de l'ajuda  
La quantia que pot percebre cada ADSR serà:  
1. Per a l'execució de les actuacions que queden en l'àmbit de les seues competències, en el marc dels programes sanitaris comuns i específics detallats en els Annexos I i II del Pla Anual Zoosanitari establit per a l'exercici corresponent a cada convocatòria, serà fins al 100 % de l'import dels gastos subvencionables. L'import màxim de l'ajuda serà de 15.000 - per ADSR, sense sobrepassar en cap cas el límit resultant de multiplicar els mòduls que establix l'annex II pel nombre d'explotacions integrants de les ADSR i les UGM corresponents als seus censos o places que es troben en REGA en la data de la publicació de la convocatòria, calculats d'acord amb les equivalències detallades en l'annex III.  
  
2. Per als programes voluntaris descrits en l'annex I d'esta orde:  
  
a) Fins el 50 % del cost dels honoraris veterinaris justificats per al desplegament del programa, amb un límit de 3.000 - per programa, sense sobrepassar en cap cas el límit resultant de multiplicar eixa quantitat pel d'UGM de l'ADSR que participa en el programa i un màxim de dos programes susceptibles de suport.  
b) Dins del programa per al control d'IBR es podrà auxiliar fins a 2 - per cada reproductor vacunat amb una vacuna marcada.  
  
Article 6. Límits pressupostaris  
Per a cada convocatòria es fixaran els imports globals màxims i la línia pressupostària pels quals es podran concedir estes ajudes, així com les quantitats màximes assignades a cada un dels conceptes subvencionables.  
  
Article 7. Presentació de sol·licituds  
Les sol·licituds d'ajuda s'han de formalitzar en una instància ben omplida, subscrita pel president o pel representant legal de l'agrupació, adreçada al director general competent en matèria de ramaderia de la Conselleria de Presidència i Agricultura, Pesca, Alimentació i Aigua, segons el model que establix l'annex, en el termini que s'establisca en cada convocatòria anual.  
Les sol·licituds es presenten preferentment en qualsevol de les oficines de la Conselleria de Presidència i Agricultura, Pesca, Alimentació i Aigua de la Comunitat Valenciana, dins del termini establit en cada convocatòria anual, i també es poden presentar als llocs i pels mitjans que preveu l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Amb la sol·licitud, s'ha d'aportar la documentació següent:  
  
1r. Documents que acrediten la personalitat i la capacitat del sol·licitant; còpia compulsada de la cèdula d'identificació fiscal si té personalitat jurídica. La capacitat d'obrar s'acredita per mitjà d'una escriptura o un document de constitució, estatuts o acta fundacional, en què consten les normes per les quals es regula la seua activitat, inscrits si és el cas, en el registre oficial corresponent.  
2n. Documents que acrediten la representació. Les persones que compareguen i firmen les sol·licituds de subvenció en nom d'una altra persona, han de presentar l'acreditació de la representació. La persona amb poder suficient per a representació ha d'aportar una còpia compulsada del seu DNI.  
3r. Declaració responsable de no trobar-se en cap dels supòsits de prohibició per a ser-ne beneficiari, segons el que disposa l'article 13 de la Llei 38/2003, General de Subvencions.  
4t. Declaració responsable del sol·licitant que deixe constància que l'ADSR disposa de les declaracions dels titulars de les explotacions ramaderes integrants segons les quals estos estan al corrent de les obligacions tributàries o de la Seguretat Social i no tenen cap deute amb la Generalitat.  
5t. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, segons el que establix el Decret 279/2004, de 17 de desembre, del Consell, pel qual regula procediments de contractació administrativa i de concessió de subvencions per a el foment de l'ocupació de les persones amb discapacitat.  
6t. Declaració responsable sobre l'obtenció d'altres ajudes amb la mateixa finalitat, amb expressió de la quantia i de l'entitat que les va concedir.  
7m. Imprés d'alta de manteniment de tercers de la Generalitat Valenciana, amb un certificat de l'entitat bancària sobre la titularitat del compte en què han d'efectuar-se els pagaments, en cas d'altes, baixes o modificacions de les dades que es troben en el sistema d'informació comptable de la Generalitat.  
8u. Relació de ramaders que constituïxen efectivament l'ADSR en el moment de la sol·licitud i dels codis d'explotació, d'acord amb l'article 5 del Reial Decret 479/2004, de 26 de març, que establix i regula el registre general d'explotacions ramaderes.  
9é. Programa sanitari que es durà a terme, firmat pel veterinari de l'ADS, o el responsable dels servicis veterinaris, si n'hi ha més d'un.  
  
10é. Pressupost detallat dels gastos pels quals se sol·licita la subvenció. Per a això, quan l'import del gasto subvencionable supere la quantia de 18.000 euros, el beneficiari ha de sol·licitar, com a mínim, tres ofertes de diferents proveïdors, abans de contraure el compromís per a la prestació del servici o l'entrega del bé, llevat que no hi haja en el mercat, per les característiques especials dels gastos subvencionables, un nombre d'entitats suficient que ho facen, subministren o presten. L'elecció entre les ofertes presentades es realitzarà d'acord amb criteris d'eficiència i economia. S'ha de justificar expressament en una memòria l'elecció quan no recaiga en la proposta econòmica més avantatjosa.  
  
El pressupost finalment triat ha de fixar els gastos previstos per al compliment efectiu del programa sanitari comú i ha de ser elaborat pel veterinari encarregat de la direcció tècnica de l'ADSR, o el cap dels veterinaris, si n'hi ha més d'un, i firmat pel president de l'ADSR.  
  
11é. Un document que acredite la relació contractual entre l'entitat sol·licitant i el veterinari encarregat de la direcció tècnica de l'ADSR o les persones jurídiques en què participe com a soci o faça la seua activitat per mitjà d'un contracte laboral. En el document ha de constar, almenys, nom i cognoms, NIF, número de col·legiat, adreça, telèfon i adreça de correu electrònic.  
12é. Documentació acreditativa de la condició de pimes de les explotacions integrades en l'ADSR, d'acord amb l'Annex I del Reglament 800/2008, de la comissió, de 6 d'agost de 2008, pel qual declara determinades categories d'ajuda compatibles amb el mercat comú en aplicació dels articles 87 i 88 del Tractat. Pot consistir en declaracions responsables dels titulars de cada explotació.  
  
13é. Compromís del compliment de totes les mesures addicionals en matèria sanitària que disposen per a això els òrgans competents de la Conselleria de Presidència i Agricultura, Pesca, Alimentació i Aigua, segons les condicions sanitàries de la zona i les característiques particulars de cada agrupació. En especial, és un requisit per a la percepció de les ajudes que establix esta orde el desplegament de les actuacions establides en el Pla Anual Zoosanitari aprovat per una resolució del director general competent en matèria de ramaderia per a l'anualitat corresponent.  
14é. Qualsevol altra documentació que establisquen les resolucions anuals de convocatòria.  
La presentació de la sol·licitud per part del beneficiari comporta l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat) i de la Seguretat Social.  
No serà necessari presentar la documentació ja presentada per al manteniment de l'ADSR de l'anualitat que es trobe en el RERA o en l'arxiu de la direcció territorial corresponent, sempre que no tingut cap modificació.  
La documentació que s'aporta amb la sol·licitud s'ha de presentar en document original i una còpia. La còpia s'ha de confrontar amb l'original per a enviar-la a l'òrgan destinatari, i es torna l'original al ciutadà. Si es presenta per correu una còpia de la documentació, ha de ser compulsada.  
  
Article 8. Règim de concessió  
La instrucció del procediment de concessió de subvencions correspon a les direccions territorials de la Conselleria de Presidència i Agricultura, Pesca, Alimentació i Aigua, que fan d'ofici totes les actuacions que estimen necessàries per a la determinació, coneixement i comprovació de les dades per les quals haja de formular-se la proposta de resolució i envien a l'òrgan col·legiat un informe de les sol·licituds.  
  
A la vista de l'informe de l'òrgan instructor, l'òrgan col·legiat fa l'avaluació de les sol·licituds i la proposta de concessió de les ajudes. Este òrgan està integrat per 3 membres: el cap d'un servici, que actua com a president, el cap d'una secció, que actua com a secretari, i un funcionari, designats per la direcció general competent en matèria de ramaderia.  
A la vista de la documentació aportada, inclosa la proposta de l'òrgan col·legiat, el director general competent en matèria de ramaderia, per delegació del conseller de Presidència i Agricultura, Pesca, Alimentació i Aigua, resol la concessió d'estes ajudes, en una resolució que esgota la via administrativa.  
El termini màxim per a resoldre i notificar la resolució de les ajudes és de sis mesos, comptador a partir de la data de publicació de la convocatòria en el Diari Oficial de la Comunitat Valenciana. Si transcorre el termini i no se'ls notifica cap resolució expressa, les persones interessades poden entendre que és desestimada la sol·licitud per silenci administratiu, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Segons el que establix l'article 8 del Reial Decret 104/2008, en les resolucions de concessió es farà constar que els fons procedixen parcialment dels Pressupostos Generals de l'Estat.  
Segons el que establix l'article 18 de la Llei General de subvencions, la resolució de concessió s'ha de publicar en el Diari Oficial de la Comunitat Valenciana, amb l'expressió de la convocatòria, del programa a què s'imputen, beneficiaris, quantitats concedides i finalitat o finalitats de la subvenció.  
Contra esta resolució és possible el recurs de reposició, davant del conseller de Presidència i Agricultura, Pesca, Alimentació i Aigua, en un termini d'un mes, comptador des de l'endemà de la notificació, de conformitat amb el que establixen els articles 116 i 117 de la Llei 30/1992, en la redacció que en fa la Llei 4/1999, o bé es pot impugnar directament davant de l'orde jurisdiccional per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de València, en el termini de dos mesos des de l'endemà de la notificació, de conformitat amb el que disposen els articles 10 i 46.1 de la Llei 29/1998, reguladora de la jurisdicció contenciosa administrativa.  
  
Article 9. Criteris objectius per a la concessió de l'ajuda  
Si el conjunt de les ajudes sol·licitades superara els fons disponibles, es tindran en compte els criteris de preferència següents:  
Valoració fins a 100 punts.  
a) Fins a 50 punts. Un punt per cada 100 UBM agrupades.  
b) Fins a 20 punts. Deu punts per veterinari contractat.  
c) Fins a 20 punts. Deu punts per cada programa de l'Annex I d'esta orde que duguen a terme.  
d) Fins a 10 punts. Un punt per cada 10 explotacions pertanyents a l'ADSR.  
Si s'ordenen les sol·licituds segons esta prioritat i no hi ha fons disponibles per al mateix nivell de puntuació, s'ordenen segons la data de registre d'entrada. En cas d'empat, s'ordenen les sol·licituds segons els animals afectats pel programa, i s'atenen en primer lloc les sol·licituds a què afecte un nombre més gran d'unitats de bestiar major, segons les dades que consten en els registres oficials en la data publicació de la convocatòria.  
  
Article 10. Justificació del compliment i pagament de l'ajuda  
La justificació dels gastos efectuats, així com de les activitats objecte de la subvenció, es fa per mitjà de la presentació del compte justificatiu, que inclou la documentació següent:  
- Memòria de l'actuació justificativa de les activitats de l'ADSR, en què s'acredite el compliment de l'execució del programa sanitari en totes les explotacions que integren l'agrupació, firmada pel veterinari encarregat de la direcció tècnica de l'ADSR i amb el vistiplau del president de l'agrupació.  
- Memòria econòmica, que ha d'incloure com a mínim:  
1. Una còpia compulsada de les factures justificatives dels gastos de direcció i execució del programa sanitari per part del veterinari encarregat de la direcció tècnica de l'ADSR o d'altres veterinaris que participen en la realització del programa o de les vacunes o biocides adquirits per l'agrupació i els justificants bancaris acreditatius dels pagaments.  
  
2. El detall d'altres ingressos o subvencions que hagen finançat l'activitat subvencionada, amb la indicació de l'import i la procedència.  
La data límit per a presentar esta documentació serà el 15 d'octubre.  
  
Les oficines comarcals i les direccions territorials de la Conselleria de Presidència i Agricultura, Pesca, Alimentació i Aigua faran les comprovacions necessàries per a constatar la realització de les actuacions. Les direccions territorials n'han de fer un informe.  
Si es comproven incompliments en alguna de les explotacions integrants de l'agrupació durant l'exercici en què es du a terme el programa, tant en la normativa sanitària (sanitat i benestar animal, identificació, moviment pecuari, PNIR, etc.), com en les activitats objecte de la subvenció, s'ha de minorar l'ajuda en la quantia que corresponguera als mòduls establits en l'Annex I per a les explotacions en què s'haja detectat l'incompliment, amb independència de les sancions que pertoquen, d'acord amb el que establixen la Llei 8/2003, de Sanitat Animal, i la Llei 6/2003, de Ramaderia de la Comunitat Valenciana.  
  
Si es detecten incompliments en més del 50 % del cens de les explotacions integrants d'una ADSR, l'ADSR perd el dret a percebre el total de la subvenció que li corresponia, a més que es pot iniciar un expedient de baixa com a agrupació de defensa sanitària.  
  
  
Article 11. Compatibilitat de les ajudes  
La compatibilitat de les ajudes és la que establix l'article 11 del Reial Decret 784/2009.  
  
Article 12. Reintegrament de quantitats indegudament percebudes  
L'article 37.1 de la Llei 38/2003, establix en quins casos s'han de reintegrar les quantitats percebudes i s'exigix l'interés de demora des del moment del pagament de l'ajuda.  
  
Quan la falta de justificació del gasto subvencionable siga parcial, el reintegrament de la subvenció serà el que corresponga a eixos gastos no justificats.  
El procediment de reintegrament de les quantitats percebudes es regix pel que establixen el títol II de la Llei 38/2003 i les disposicions generals sobre procediments administratius que conté el títol VI de la Llei 30/1992.  
Es delega en el director general competent en matèria de ramaderia la competència per a resoldre els expedients de reintegrament.  
  
Article 13. Modificació de la resolució de concessió  
Totes les alteracions de les condicions tingudes en compte per a la concessió de la subvenció, i en tots els casos l'obtenció concurrent de subvencions atorgades per altres administracions o ens públics o privats, nacionals o internacionals, pot donar lloc a la modificació de la resolució de concessió.  
  
Article 14. Normativa  
En tot allò que no preveu esta orde, la normativa aplicable serà la que contenen el Reial Decret 784/2009, la Llei 38/2003 i el seu reglament i el Decret Legislatiu de 26 de juny de 1991, que aprova el text refós de la Llei de la Hisenda Pública de la Generalitat Valenciana.  
  
DISPOSICIONS ADDICIONALS  
  
Primera. Convocatòria 2014  
Es convoquen per a l'exercici 2014 les ajudes destinades a les agrupacions de defensa sanitària ramaderes a què fa referència l'article 1. Les actuacions subvencionables són les que es duguen a terme des de la data de presentació de la sol·licitud fins al dia 30 de setembre de 2014.  
  
  
Segona. Línia pressupostària  
Les ajudes regulades en esta orde es concedixen amb càrrec a la línia T3082000 del capítol IV del programa 714.80, Desenrotllament i Millora de la Ramaderia.  
La dotació pressupostària per a la resolució d'expedients de la convocatòria de l'exercici 2014 és de 750.000 ?, amb la distribució següent:  
  
a) 600.000 - per a les actuacions que descriuen els annexos I i II del Pla Anual Zoosanitari.  
b) 100.000 - per a les actuacions que descriu l'annex I d'esta orde.  
  
c) 50.000 - per a ajudar a la compra de vacuna d'IBR marcada  
Si, una vegada realitzat el repartiment, els diners de les partides corresponents a alguns dels punts anteriors no s'esgota, s'ha d'incorporar a la resta de les partides amb l'orde de preferència següent: a, b i c.  
  
Tercera. Termini de presentació  
El termini de presentació de les sol·licituds corresponents a esta convocatòria és de set dies naturals comptats a partir de la data de publicació de l'orde en el Diari Oficial de la Comunitat Valenciana.  
  
  
DISPOSICIÓ DEROGATÒRIA  
  
Única  
Queda derogada l'Orde de 5 d'octubre de 2009, de la Conselleria d'Agricultura, Pesca i Alimentació, per la qual establix el procediment de concessió i pagament de les ajudes destinades a les agrupacions de defensa sanitària ramaderes.  
  
DISPOSICIONS FINALS  
  
Primera. Delegació de competències  
Es delega el director general competent en matèria de ramaderia per a la concessió i denegació de les ajudes previstes en esta orde.  
  
Segona. Facultat de desplegament  
Es faculta el director general competent en matèria de ramaderia per a emetre els actes, resolucions i instruccions que siguen necessaris per al desplegament i aplicació d'esta orde.  
  
Tercera. Entrada en vigor  
Esta norma entra en vigor l'endemà de la publicació en el Diari Oficial de la Comunitat Valenciana.  
  
València, 30 de maig de 2014  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX I  
Programes voluntaris d'actuació de les ADSR  
  
A. Programes voluntaris en ADSR de bestiar boví  
Programa de control d'IBR  
1. Definició de l'estatus d'IBR en els ramats  
1.1. En explotacions no vacunades o que hagen utilitzat només vacunes marcades  
Determinació de l'estat sanitari:  
El veterinari encarregat de la direcció tècnica de l'ADSR determinarà l'estat sanitari de la totalitat d'explotacions integrades i, en funció dels resultats, dissenyarà l'estratègia de lluita contra la malaltia. La determinació de l'estat sanitari es realitzarà per mitjà d'un mostreig serològic que es durà a terme en el 100 % d'explotacions integrades.  
  
El mostreig serà realitzat en animals de més de 12 mesos d'edat.  
La grandària de la mostra permetrà detectar un animal malalt amb una prevalença estimada del 20 % i un 95 % de nivell de confiança (que correspon a 14 animals per explotació). En el cas que l'explotació no compte amb el nombre suficient d'animals que complisquen estos requisits, es prendran mostres de la totalitat del cens ramader de més de 12 mesos.  
1.2. En explotacions que hagen utilitzat vacunes no marcades  
Determinació de l'estat sanitari:  
La determinació de l'estat sanitari es realitzarà per mitjà d'un mostreig serològic que es durà a terme en el 100 % d'explotacions integrades. El mostreig serà realitzat en:  
- Animals de més de 12 mesos d'edat que no hagen sigut vacunats: la grandària de la mostra serà la necessària per a detectar un animal malalt amb una prevalença estimada del 20 % i un 95 % de nivell de confiança (que correspon a 14 animals per explotació). En el cas que l'explotació no compte amb el nombre suficient d'animals que complisquen estos requisits, es prendran mostres de la totalitat del cens ramader que no haja sigut vacunat.  
- Si es tracta d'una explotació en què no hi ha animals adults no vacunats, el mostreig es dirigirà a animals entre 6 i 12 mesos d'edat.  
  
- Tots els animals adquirits als quals no s'haja aplicat cap vacuna no marcada.  
- Els destinats a reposició del ramat als quals no s'haja aplicat cap vacuna no marcada.  
2. Tècnica analítica  
S'utilitzarà un ELISA gE i gB.  
3. Tipus de ramat  
El resultat del mostreig per als dos casos diferenciarà:  
- Ramats negatius: en animals vacunats amb vacuna marcada, negatius contra els anticossos de l'herpesvirus boví tipus 1 (gE-). En animals no vacunats, negatius contra el VHB1 complet.  
- Ramats positius: amb serologia positiva a l'herpesvirus boví tipus 1 (gE+), indistintament de si es tracta de virus de camp o per vacunació amb vacuna no marcada.  
4. Qualificació d'explotacions  
La qualificació d'explotacions per a IBR serà voluntària. Tots els estables que desitgen obtindre la qualificació sanitària respecte a IBR hauran de realitzar analítiques de la IBR en la totalitat del cens present en l'explotació. L'obtenció de la qualificació atendrà els requisits següents:  
- Explotació indemne a IBR: la que complix el que establix la Decisió 588/2004 de la Comissió.  
- Explotació oficialment indemne a IBR: la que complix el que s'ha establit per a les indemnes, però que a més no aplica la vacuna i els resultats són negatius per a la (gE+).  
- Explotació qualificada a IBR: la que ha obtingut un resultat negatiu a gE en l'últim mostreig serològic, que ha sigut realitzat en els últims 12 mesos com a màxim.  
- Explotació sanejada a IBR: la que ha obtingut un resultat positiu a gE en l'últim mostreig serològic, que ha sigut realitzat en els últims 12 mesos com a màxim.  
5. Pautes de vacunació  
Amb l'objecte de no interferir el diagnòstic en el laboratori de les explotacions integrants de l'ADSR, només estarà autoritzada la vacunació amb vacunes marcades que permeten diferenciar els animals vacunats dels infectats naturalment. Queda, per tant, prohibida la utilització de vacunes no marcades.  
6. Seguiment de l'estatus  
Es realitzaran programes específics segons l'estatus de cada explotació.  
  
Programa de control de la neosporosi  
1. Definició de l'estatus de neospores en els ramats  
El veterinari encarregat de la direcció tècnica de l'ADSR determinarà l'estat sanitari de la totalitat d'explotacions integrades i, segons els resultats, dissenyarà l'estratègia de lluita contra la malaltia. La determinació de l'estat sanitari es realitzarà per mitjà d'un mostreig serològic que es durà a terme en el 100 % d'explotacions integrades i sobre animals de més de 12 mesos d'edat.  
El mostreig serà realitzat tenint en compte una grandària de la mostra que permeta detectar un animal malalt amb una prevalença estimada del 10 % i un 95 % de nivell de confiança (que correspon a 30 animals per explotació). En el cas que el cens d'estos animals presents en l'explotació siga inferior a 30, es prendrà una mostra de la totalitat d'animals majors de 36 mesos.  
2.Tècnica analítica  
S'utilitzarà la tècnica ELISA.  
3. Tipus de ramat  
El resultat del mostreig per als dos supòsits diferenciarà:  
- Ramats negatius: negatius.  
- Ramats positius: amb serologia positiva.  
4. Elaboració del programa sanitari per part del veterinari encarregat de la direcció tècnica de l'ADSR.  
El veterinari encarregat de la direcció tècnica de l'ADSR haurà de definir les estratègies d'actuació en les explotacions integrades en l'ADSR amb l'elaboració d'un programa sanitari adaptat a la situació sanitària d'esta malaltia. Este programa sanitari establirà les pautes concretes de bioseguretat que s'han d'instaurar per a evitar la difusió de la malaltia en el ramat. El programa sanitari s'ha d'enviar a la Secció de Sanitat i Producció Animal perquè l'aprove.  
  
A títol orientatiu, es proposen unes recomanacions per al programa sanitari sobre neospores:  
- Implantació de mesures de bioseguretat de nivell bàsic que impliquen una disminució de la contaminació per excrements de l'aliment destinat als animals.  
- Sacrifici o aïllament dels animals amb simptomatologia clínica en les explotacions.  
- Sacrifici o aïllament d'animals amb simptomatologia clínica o serologia positiva.  
- Neteja sistemàtica i estricta de tot el material destinat a l'alimentació d'animals, especialment del destinat per a reposició.  
- Disseny de rutes de moviment i circulació en l'explotació que garantisquen una circulació de zones de major bioseguretat a menor bioseguretat, delimitació de les zones i justificació de les mesures preses.  
  
- Establiment d'un protocol de vigilància epidemiològica que de forma rutinària examine i detecte simptomatologies clíniques.  
  
Programa de control i lluita contra la paratuberculosi bovina  
1. Definició de l'estatus de paratuberculosi en els ramats  
El veterinari encarregat de la direcció tècnica de l'ADSR determinarà l'estat sanitari de la totalitat d'explotacions integrades i, segons els resultats, dissenyarà l'estratègia de lluita contra la malaltia. La determinació de l'estat sanitari es realitzarà per mitjà d'un mostreig serològic que es durà a terme en el 100 % d'explotacions integrades i sobre animals de més de 36 mesos d'edat.  
El mostreig serà realitzat tenint en compte una grandària de la mostra que permeta detectar un animal malalt amb una prevalença estimada del 10 % i un 95 % de nivell de confiança (que correspon a 30 animals per explotació). En el cas que el cens d'estos animals presents en l'explotació siga inferior a 30 animals, es prendrà una mostra de la totalitat d'animals majors de 36 mesos.  
2. Tècnica analítica  
S'utilitzarà un ELISA per a la detecció de paratuberculosi.  
3. Tipus de ramat  
El resultat dels mostrejos per als dos supòsits diferenciarà:  
- Ramats negatius: ramats amb animals negatius a la tècnica ELISA.  
- Ramats positius: ramats amb animals amb serologia positiva.  
4. Qualificació d'explotacions  
La qualificació d'explotacions per a paratuberculosi serà voluntària. Tots els estables que desitgen obtindre una qualificació sanitària respecte a la paratuberculosi, hauran de realitzar analítiques de paratuberculosi en la totalitat del cens present en l'explotació.  
- Explotació oficialment indemne a paratuberculosi: la que ha obtingut dos resultats negatius en dos mostrejos serològics separats entre 6 i 12 mesos i en què tots els animals incorporats després de la primera prova procedixen d'un ramat negatiu de paratuberculosi i han resultat negatius a una prova Elisa de paratuberculosi.  
- Explotació de baix risc de paratuberculosi: la que ha obtingut dos resultats negatius en dos mostrejos serològics separats entre 6 i 12 mesos i en què tots els animals incorporats després de la la primera prova procedixen d'un ramat negatiu de paratuberculosi, o han estat aïllats els 30 dies anteriors a la incorporació i en eixe període han resultat negatius a una prova Elisa de paratuberculosi.  
  
- Explotació sanejada de paratuberculosi de baixa prevalença: la que ha obtingut un resultat positiu en l'últim mostreig serològic amb < 5 % animals positius i este ha sigut realitzat en els últims 12 mesos com a màxim.  
- Explotació sanejada de paratuberculosi de prevalença mitjana: la que ha obtingut un resultat positiu en l'últim mostreig serològic entre 5 i 10 % animals positius i este ha sigut realitzat en els últims 12 mesos com a màxim.  
- Explotació sanejada de paratuberculosi d'alta prevalença: la que ha obtingut un resultat positiu en l'últim mostreig serològic amb > 10 % animals positius i este ha sigut realitzat en els últims 12 mesos com a màxim.  
5. Elaboració del programa sanitari per part del veterinari responsable  
El veterinari encarregat de la direcció tècnica de l'ADSR haurà de definir les estratègies d'actuació en les explotacions integrades en l'ADSR amb l'elaboració d'un programa sanitari adaptat a la situació sanitària d'esta malaltia. Este programa sanitari establirà les pautes concretes de bioseguretat que s'han d'instaurar per a evitar la difusió de la malaltia en el ramat (eliminació d'animals positius, bona alimentació, evitar situacions d'estrés, reposició amb animals negatius, lactància artificial, etc.). El programa sanitari s'ha d'enviar a la Secció de Sanitat i Producció Animal perquè l'aprove.  
  
Accions obligatòries:  
- Sacrifici o aïllament d'animals amb simptomatologia clínica o serologia positiva.  
- Reposició procedent d'animals seronegatius en les explotacions de baixa i mitjana prevalença.  
- Sacrifici dels animals seropositius en les de baixa prevalença.  
Accions recomanades:  
A títol orientatiu, es proposen unes recomanacions per al programa sanitari sobre paratuberculosi bovina:  
- Implantació de mesures de bioseguretat de nivell bàsic que impliquen una disminució de la contaminació per excrements de l'aliment destinat als animals.  
- Augment de la freqüència de retirada de llits i fems, especialment en les zones habilitades per a les mares amb corders lactants.  
  
- Neteja sistemàtica i estricta de tot el material destinat a l'alimentació d'animals, especialment del destinat per a reposició.  
- Disseny de rutes de moviment i circulació en l'explotació de manera que es garantisca una circulació de zones de major bioseguretat a menor bioseguretat. Delimitació de les zones i justificació de les mesures preses.  
- Implantació d'un protocol de treball que permeta la desinfecció de les mamelles de les mares lactants de forma periòdica.  
- Establiment d'un protocol de vigilància epidemiològica que de forma rutinària examine i detecte simptomatologies clíniques associades a la presència de paratuberculosi (emaciació, diarrea, etc.).  
6. Seguiment de l'estatus  
Estes actuacions sanitàries es repetiran anualment en totes les explotacions de bestiar boví integrades en ADS.  
  
B. Programes voluntaris en ADSR de bestiar oví-caprí  
Programa de control contra la tuberculosi en explotacions de caprí lleter  
L'execució del programa inclourà les actuacions següents:  
- Execució de la prova d'intradermotuberculinització i interpretació del resultat.  
- Ompliment de la documentació necessària en el diagnòstic, i entrega en l'OCA.  
- Notificació oficial del resultat de les proves, que es realitzarà al titular i a l'ADSR, si és el cas.  
- Aïllament i marcatge dels animals positius.  
- Orde de sacrifici obligatori dels animals positius.  
  
- Presa de mostres d'òrgans, o de teixits si és el cas, per a investigació etiològica, realitzada en el lloc de sacrifici dels animals.  
- Certificat de realització del sacrifici dels animals positius en la mateixa explotació o en un lloc específicament autoritzat per a això.  
  
- Document de trasllat a planta autoritzada per a la destrucció dels cadàvers dels animals sacrificats en l'explotació  
- Neteja i desinfecció dels corrals o altres locals en què siguen allotjats els animals, i del conjunt dels recipients, instal·lacions i la resta d'objectes utilitzats per al bestiar, després de l'eliminació dels animals positius.  
- Certificat que acredite l'eficaç execució d'esta labor.  
Tots els animals positius i els que es consideren infectats o sospitosos seran sacrificats en el termini de 15 dies després de la notificació oficial.  
Després de l'eliminació, per mitjà de sacrifici, dels animals positius, els allotjaments o altres locals en què siguen allotjats els animals i el conjunt dels recipients, instal·lacions i la resta d'objectes utilitzats per al bestiar hauran de ser netejats i desinfectats sota el control del veterinari de l'ADSR.  
Els ramaders que, com a resultat de les actuacions dutes a terme en compliment d'este programa voluntari, hagen hagut de sacrificar algun animal positiu podran acollir-se a futures ajudes per a compensar el sacrifici.  
Els ramats acollits al programa de control de la tuberculosi caprina en explotacions de producció de llet efectuaran les proves per al diagnòstic de la malaltia amb la periodicitat següent:  
- Mentres es mantinguen animals positius: cada quatre mesos, amb una tolerància de dos setmanes, comptat a partir de la data d'aplicació de les tuberculines.  
- En explotacions sense positius: una vegada a l'any  
Regulació del moviment pecuari de les explotacions caprines incloses en el programa  
- Amb caràcter general, s'aplicaran en el territori de la Comunitat Valencianes les normes sobre moviments pecuaris arreplegades en la normativa bàsica de l'Estat per als trasllats dins del territori nacional.  
  
- No es permetrà el moviment dels animals, excepte el destinat a sacrifici immediat en escorxador autoritzat durant el període comprés entre la presa de mostres i la notificació de resultats favorables o entre la presa de mostres i la finalització de les tasques de neteja i desinfecció dels locals, utensilis, ferramentes i maquinària, després del sacrifici de tots els animals positius.  
- No es permetrà el moviment d'animals destinats per a vida en les explotacions sotmeses al programa de control que incomplisquen els terminis assenyalats per a la realització de les proves.  
- Moviments des d'explotacions sense positius a altres explotacions sense positius: podran enviar animals que hagen superat les proves assenyalades en el termini d'un mes abans de l'embarcament.  
  
- Moviments des d'explotacions sense positius a explotacions amb positius o sense control previ: trasllat sense proves addicionals.  
  
- Des d'explotacions + només estarà permés el trasllat d'animals cap a engreixadors o per a sacrifici immediat en escorxadors sense proves addicionals.  
- Només s'autoritzaran moviments cap a les explotacions participants en el Programa dels animals que hagen superat una prova en els 30 dies anteriors al trasllat  
1. Procediments de prova  
- Es considerarà intradermotuberculinització oficial la intradermotuberculinització de comparació:  
- Esta prova requerix una injecció de tuberculina bovina i una injecció de tuberculina aviària, administrades simultàniament.  
- La dosi de tuberculina injectada serà:  
a) Igual o superior a 2.000 UI de tuberculina bovina.  
b) Igual o superior a 2.000 UI de tuberculina aviària.  
- El volum de cada injecció no sobrepassarà els 0,2 ml.  
- Les tuberculinitzacions es realitzaran injectant tuberculina en l'esquena.  
2. Tècnica  
- Els punts d'injecció es rasuraran i netejaran. En cada zona rasurada es prendrà un plec de pell entre l'índex i el polze, es mesurarà amb un compàs i s'anotarà el resultat.  
- A continuació s'injectarà la dosi de tuberculina seguint un mètode que garantisca que s'administra intradèrmicament. Preferiblement s'utilitzaran xeringues d'intradermotuberculinització d'aire comprimit, encara que també podrà utilitzar-se una agulla curta estèril, amb la part bisellada cap a fora, d'una xeringa graduada que continga tuberculina, que s'inserirà obliquament en les capes més profundes de la pell. Per a confirmar si una injecció s'ha efectuat correctament haurà de palpar-se una unflor de la grandària d'un pésol en cada punt d'injecció. El gruix del plec de pell de cada punt d'injecció es mesurarà novament 72 hores (+/-4 h) després de la injecció i s'anotarà el resultat.  
  
3. La interpretació de les intradermotuberculinitzacions oficials serà la següent:  
- Positiva: reacció amb tuberculina bovina positiva que siga superior en més de 4 mm a la reacció amb tuberculina aviària, o presència de signes clínics.  
- Dubtosa: reacció amb tuberculina bovina positiva o dubtosa que siga d'1 a 4 mm superior a la reacció amb tuberculina aviària, i absència de signes clínics.  
- Negativa: reacció amb tuberculina bovina negativa, o reacció amb tuberculina bovina positiva o dubtosa però que siga igual o inferior a una reacció amb tuberculina aviària positiva o dubtosa, i absència de signes clínics en ambdós casos.  
- Els animals en què la intradermotuberculinització de comparació haja donat resultats dubtosos hauran de ser sotmesos a una altra tuberculinització transcorregut un termini mínim de 42 dies.  
- Els animals en què esta segona prova no done resultats negatius es consideraran positius.  
- Per a permetre la detecció del màxim nombre d'animals infectats o malalts d'una explotació o una regió, a fi de millorar la sensibilitat de la prova es considerarà que totes les reaccions dubtoses mencionades són reaccions positives quan s'haja diagnosticat almenys un animal positiu.  
  
Programa de control contra el Maedi visna/CAE en explotacions d'oví-caprí  
1. Definició de l'estatus de Maedi visna/CAE en els ramats  
El veterinari encarregat de la direcció tècnica de l'ADSR haurà de determinar l'estat sanitari de la totalitat d'explotacions integrades i, en funció dels resultats, dissenyar l'estratègia de control de la malaltia. La determinació de l'estat sanitari es realitzarà per mitjà d'un mostreig serològic que es durà a terme en el 100 % d'explotacions integrades en l'ADSR  
El mostreig es realitzarà a partir de l'arreplegada de mostres sanguínies al 100 % dels animals de les espècies ovina i caprina de l'explotació, de més de 6 mesos d'edat, sempre que els animals no hagen sigut marcats com a positius en anàlisis prèvies, i tindrà lloc en la UASA.  
  
Una vegada comunicats els resultats de l'analítica per part dels servicis veterinaris oficials al titular, les explotacions que hagueren resultat positives a les proves analítiques de Maedi visna/CAE, hauran d'adoptar les mesures següents:  
a) Aïllar completament les femelles positives en el prepart de manera que s'evite l'alletament d'altres corders que no siguen els que hagen parit.  
b) Tots els animals positius i la seua descendència tindran com a única destinació l'escorxador.  
c) Les explotacions incloses en el Programa només podran incorporar animals que hagen tingut dos resultats negatius separats entre 60 i 120 dies naturals, i l'última revisió negativa siga com a màxim 30 dies naturals abans de la seua incorporació al ramat. Este requisit haurà de ser certificat documentalment per part dels servicis veterinaris oficials que emparen el trasllat en l'origen.  
2. Tipus de ramats  
Com a fase prèvia a la qualificació sanitària de les explotacions, els ramats se classificaran en:  
- Ramats negatius a Maedi visna/CAE, aquelles que no hagen tingut resultats positius en l'última revisió.  
- Ramats titulats a Maedi visna/CAE, aquelles en què el percentatge d'animals positius no supere el 2,5 % en l'última revisió.  
- Ramats sanejats Maedi visna/CAE, aquelles en què el percentatge d'animals positius és major al 2,5 % en l'última revisió.  
3. Elaboració del programa sanitari pel veterinari encarregat de la direcció tècnica de l'ADSR  
Amb vista a la possible qualificació de les explotacions per a Maedi visna/CAE, el veterinari encarregat de la direcció tècnica de l'ADSR, s'encarregarà de definir les estratègies d'actuació en les explotacions integrades en l'ADS i de l'elaboració d'un programa sanitari adaptat a la situació sanitària d'esta malaltia. Este programa sanitari establirà les pautes concretes de bioseguretat que s'han d'instaurar per a evitar la difusió de la malaltia en el ramat. Este programa sanitari es remetrà a la Secció de Sanitat i Producció Animal per tal que l'aprove.  
  
  
Programa de control contra la paratuberculosi ovina  
1. Definició de l'estatus de paratuberculosi en els ramats  
El veterinari encarregat de la direcció tècnica de l'ADSR haurà de determinar l'estat sanitari de la totalitat d'explotacions integrades i, en funció dels resultats, dissenyar l'estratègia de lluita contra la malaltia. La determinació de l'estat sanitari es realitzarà per mitjà d'un mostreig serològic que es durà a terme en el 100 % d'explotacions integrades de cada municipi. El mostreig serà realitzat en animals de més de 24 mesos d'edat.  
- Revisió serològica en explotacions no vacunades:  
La grandària de la mostra permetrà detectar un animal malalt amb una prevalença estimada del 20 % i un 95 % de nivell de confiança (que correspon a 14 animals per explotació). En el cas que el cens dels dits animals presents en l'explotació siga inferior a 14 animals, es prendrà mostra de la totalitat d'animals majors de 24 mesos.  
  
- Revisió serològica en explotacions vacunades:  
El mostreig es realitzarà en animals no vacunats. La grandària de la mostra permetrà detectar un animal malalt amb una prevalença estimada del 20 % i un 95 % de nivell de confiança (que correspon a 14 animals per explotació). En el cas que el cens d'animals no vacunats presents en l'explotació siga inferior a 14 animals, es prendrà mostra de la totalitat d'animals no vacunats. En el cas que la vacunació afecte el 100 % del cens major de 24 mesos, la revisió es realitzara igualment en 14 animals majors de 24 mesos.  
2. Tècnica analítica  
- S'utilitzarà un ELISA per a la detecció de paratuberculosi.  
3. Tipus de ramats  
El resultat dels mostrejos per als dos supòsits diferenciarà:  
- Ramats negatius: ramats amb animals no vacunats i negatius a la tècnica ELISA.  
- Ramats positius: ramats amb animals amb serologia positiva, indistintament de si es tracta positivitat a ceps de camp o a cep vacunal.  
  
4. Elaboració del programa sanitari pel veterinari encarregat de la direcció tècnica de l'ADSR  
Amb vista a la possible qualificació de les explotacions per a paratuberculosi, els servicis tècnics de l'ADSR encarregats del programa de control, s'encarregaran de definir les estratègies d'actuació en les explotacions integrades en l'ADSR i de l'elaboració d'un programa sanitari adaptat a la situació sanitària d'esta malaltia.  
Este programa sanitari establirà les pautes concretes de bioseguretat que s'han d'instaurar per a evitar la difusió de la malaltia en el ramat (pautes de vacunació, eliminació d'animals positius, bona alimentació, evitar situacions d'estrés, reposició amb animals negatius, lactància artificial, etc.). El programa sanitari es remetrà a la Secció de Sanitat i Producció Animal per tal que l'aprove.  
  
A títol orientatiu es proposen unes recomanacions a incloure en el programa sanitari sobre paratuberculosi ovina:  
- Implantació de mesures de bioseguretat de nivell bàsic que impliquen una disminució de la contaminació per excrements de l'aliment destinat als animals.  
- Sacrifici o aïllament dels animals amb simptomatologia clínica en explotacions vacunades.  
- Sacrifici o aïllament d'animals amb simptomatologia clínica o serologia positiva en explotacions no vacunades.  
- Augment de la freqüència de retirada de jaç i fem, especialment en les zones habilitades per a les mares amb corders lactants.  
  
- Neteja sistemàtica i estricta de tot material destinat a l'alimentació d'animals, especialment els destinats per a reposició.  
- Disseny de rutes de moviment i circulació en l'explotació de manera que es garantisca una circulació de zones de major bioseguretat a menor bioseguretat. Delimitació d'estes zones i justificació de les mesures preses.  
?Implantació d'una sistemàtica de treball que permeta la desinfecció de les mamelles de les mares lactants de forma periòdica.  
- Establiment d'un protocol de vigilància epidemiològica que de forma rutinària examine i detecte simptomatologies clíniques associades a la presència de paratuberculosi (emaciació, diarrea, etc.).  
- Aplicació d'un calendari vacunal estricte, tant en els seus terminis, pautes, com en l'edat dels animals de manera que es produïsca la menor interferència possible amb el diagnòstic en animals.  
  
Programa de control contra l'agalàxia contagiosa  
1. Definició de l'estatus d'agalàxia contagiosa  
El veterinari encarregat de la direcció tècnica de l'ADSR haurà de determinar l'estat sanitari de la totalitat d'explotacions integrades i en funció dels resultats dissenyar l'estratègia de lluita contra la malaltia. La determinació de l'estat sanitari es realitzarà per mitjà d'un mostreig serològic i lleter que es durà a terme en el 100 % de les explotacions integrades en l'ADSR. El mostreig serà realitzat en animals de més de 24 mesos d'edat.  
- Revisió serològica en explotacions no vacunades:  
La grandària de la mostra permetrà detectar un animal malalt amb una prevalença estimada del 20 % i un 95 % de nivell de confiança (que correspon a 14 animals per explotació). En el cas que el cens dels animals presents en l'explotació siga inferior a 14 animals, es prendrà una mostra de la totalitat d'animals majors de 24 mesos.  
  
- Revisió serològica en explotacions vacunades:  
El mostreig es realitzarà en animals no vacunats. La grandària de la mostra permetrà detectar un animal malalt amb una prevalença estimada del 20 % i un 95 % de nivell de confiança (que correspon a 14 animals per explotació). En el cas que el cens d'animals no vacunats presents en l'explotació siga inferior a 14 animals, es prendrà mostra de la totalitat d'animals no vacunats. En el cas que la vacunació afecte el 100 % del cens major de 24 mesos, la revisió es realitzarà igualment en 14 animals majors de 24 mesos.  
- Revisió en tanc de llet:  
Es realitzarà un mostreig en tanc de llet, de la totalitat d'explotacions d'oví lleter, per a detectar per mitjà de tècniques de PCR la presència de M. agalactiae. S'han de fer dos analítiques anuals separades com a mínim 4 mesos.  
2. Tècnica analítica  
- S'utilitzarà un ELISA d'anticossos en sèrums i PCR per a amplificació genòmica en mostres de llet.  
3. Tipus de ramat  
- Ramats negatius:  
· Ramats negatius a la tècnica ELISA i negatius en tanc de llet en cas d'estables lleters.  
· Ramats negatius a la tècnica ELISA, en estables no lleters.  
- Ramats positius: ramats amb animals amb serologia positiva, indistintament de si es tracta de positivitat a ceps de camp o a cep vacunal, i/o positius en tanc de llet.  
4. Elaboració del programa sanitari pel veterinari encarregat de la direcció tècnica de l'ADSR.  
Amb vista a la possible qualificació de les explotacions per a agalàxia contagiosa, els servicis tècnics de l'ADSR encarregats del programa de control, s'encarregaran de definir les estratègies d'actuació en les explotacions integrades en l'ADS i de l'elaboració d'un Programa Sanitari adaptat a la situació sanitària d'esta malaltia en què s'establiran les mesures de bioseguretat a instaurar per a evitar la difusió de la malaltia en el ramat i les pautes concretes en funció del tipus de ramat que ha d'incloure almenys les actuacions següents:  
- En ramats amb prevalença < 10 %, el sacrifici dels animals positius  
- En ramats amb prevalença > 10 % s'establiran protocols de segregació, tria d'animals vells per a escorxador precoç, flux de treball net brut, vigilància de les tècniques reproductives i, si és el cas, de vacunació.  
Eixe Programa Sanitari es remetrà a la Secció de Sanitat i Producció Animal per tal que l'aprove.  
5. Seguiment de l'estatus  
- Estes actuacions sanitàries es repetiran anualment en totes les explotacions de bestiar oví integrades en ADSR  
  
  
ANNEX II  
Modulació de les ajudes  
  
Boví  
35 - per cada explotació integrant en l'ADSR  
2 - per UGM. Es consideraran les UGM corresponents al cens mitjà d'engreix en engreixadors independents i al cens reproductor.  
  
Oví i caprí  
35 - per cada explotació integrant en l'ADSR  
5 - per UGM. Es consideraran les UGM corresponents al cens de reproductores i any.  
  
Porcí  
35 - per cada explotació integrant en l'ADSR  
0,7 - per UGM. Es consideraran les UGM corresponents a les places en engreixador independent i any i al cens de reproductores i any.  
  
  
Cunícola  
35 - per cada explotació integrant en l'ADSR  
30 - per UGM. Es consideraran les UGM corresponents al cens de reproductores i any.  
  
Equí  
35 - per cada explotació integrant en l'ADSR  
3 - per UGM. Es consideraran les UGM corresponents al cens d'animals i any.  
  
Apícola  
9 - per cada explotació integrant en l'ADSR  
0,85 - per UGM. Es consideraran les UGM corresponents al cens de ruscos i any.  
  
  
ANNEX III  
Equivalència d'unitats de bestiar major  
  
Bestiar Edat UGM  
Boví Animal reproductor 1,00  
Boví Engreix 0,60  
Oví/caprí Reproductors 0,15  
Oví/caprí Engreix 0,05  
Porcí Bacones reproductores 0,25  
Porcí Engreix 0,12  
Porcí Gorrins en transició 0,02  
Cunícola Reproductors 0,01  
Cunícola Engreix 0,004  
Equí Reproductor 1,00  
Equí Engreix 0,60  
Apicultura Rusc 0,15